***Приложение II***

**УСЛОВИЯ ЗА ИЗПЪЛНЕНИЕ НА ФИНАНСИРАН ПРОЕКТ ПО ПРИОРИТЕТ 2 НА ПРОГРАМА „НАУЧНИ ИЗСЛЕДВАНИЯ, ИНОВАЦИИ И ДИГИТАЛИЗАЦИЯ ЗА ИНТЕЛИГЕНТНА ТРАНСФОРМАЦИЯ“ 2021-2027 (ПНИИДИТ), ВЪЗЛОЖЕН С ДОГОВОР ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ**

**Член 1 – Общи задължения**

* 1. Бенефициентът е длъжен да изпълни проекта, съобразно Приложение I към Административния договор за предоставяне на безвъзмездна финансова помощ (АДБФП), и с оглед изпълнение на предвидените в него цели и индикатори. Бенефициентът се задължава да спазва условията и изискванията, произтичащи от договора за предоставяне на БФП и приложенията към него.
  2. Бенефициентът и Овластеното от Ръководителя на Управляващия орган лице (ОРЛ) са единствените страни (наричани за краткост “страните”) по АДБФП. ОРЛ не се намира в договорни отношения с партньорите или изпълнителите на Бенефициента във връзка с изпълнението на проекта. Само Бенефициентът е отговорен пред ОРЛ за изпълнението на проекта.
  3. Бенефициентът трябва да изпълни проекта с грижата на добър стопанин при спазване на принципите за добро финансово управление (икономичност, ефикасност и ефективност); равно третиране; прозрачност; съфинансиране; забрана за кумулативно предоставяне и за двойно финансиране; забрана за предоставяне със задна дата; забрана за извличане на печалба[[1]](#footnote-2); за ненанасяне на значителни вреди; свободна и лоялна конкуренция, в съответствие с най-добрите практики в съответната област и със договора за предоставяне на БФП. За тази цел Бенефициентът трябва да осигури необходимия административен и финансов капацитет за пълното, точно и навременно изпълнение на проекта, съгласно описанието в одобрения проект, Приложение I към договора за предоставяне на БФП.
  4. Бенефициентът изпълнява задълженията си самостоятелно или съвместно с един или повече партньори, ако такива са посочени в описанието на проекта и Административния договор.
  5. Партньорите участват в изпълнението на проекта и техните разходи са допустими и подлежат на доказване на същото основание, както и разходите, направени от Бенефициента. Основната част от проекта се осъществява от Бенефициента и, ако е приложимо, от неговите партньори.
  6. Бенефициентът/партньорът има право да сключва договори с изпълнители, ако естеството на проекта изисква това**.** В тези случаи Бенефициентът/партньорът се задължава да прилага процедурите за избор на изпълнител или реда за възлагане чрез събиране на оферти с обява или покана до определени лица, уредени в Закона за обществените поръчки и нормативните актове по прилагането му, когато се явява възложител по смисъла на Закона за обществените поръчки при спазване изискването на чл. 5к и 5 л от от Регламент (ЕС) № 2022/ 576 на Съвета от 8 април 2022 година за изменение на Регламент (ЕС) № 833/2014 относно ограничителни мерки с оглед на действията на Русия, дестабилизиращи положението в Украйна. Бенефициентът е длъжен да въвежда информацията за действителните собственици на изпълнителите в „Информационната система за управление и наблюдение” на средствата от Европейски фондове при споделено управление (ЕФСУ), наричана по-нататък (ИСУН).
  7. Финансирането по проекта може да бъде отменено изцяло или частично чрез извършване на финансова корекция на основанията на приложимото национално и европейско законодателство влючително чл. 70, ал. 1, т. 1-10 от ЗУСЕФСУ. Овластеното от Ръководителя на Управляващия орган лице определя финансови корекции и информира бенефициента за сумата, подлежаща на възстановяване с решение по чл. 73, ал. 1 във връзка с чл. 9, ал. 3 и ал. 5, изречение трето от Закона за управление на средствата от Европейските фондове при споделено управление (ЗУСЕФСУ).
  8. Бенефициентът гарантира, че условията, приложими към него по силата на членове 1.1., 1.2., 1.5., 3, 4, 5, 6, 7, 9, 11, 12, 13 и 14 от настоящите Условия за изпълнение, се отнасят и до неговите партньори, а условията по членове  3, 4, 5, 6 и 12.3 - и до всички негови изпълнители. Той е длъжен да включи разпоредби в този смисъл в договорите, които сключва с тези лица.
  9. В случаите на проекти, които включват инвестиции в инфраструктура или производствени инвестиции в срок от пет години от окончателното плащане към бенефициента или в рамките на срока, определен в правилата за държавна помощ, ако е приложим, не се допуска:

|  |  |
| --- | --- |
| а) | прекратяване или преместване на производствена дейност извън региона от ниво 2 по NUTS, в който се е получавала подкрепата; |
| б) | промяна на собствеността на инфраструктура, което носи неправомерно предимство на търговско дружество или публичен субект; |
| в) | значителна промяна, която засяга естеството, целите или условията за изпълнение на операцията и която би довела до подкопаване на първоначалните ѝ цели. |

* 1. При неспазване на изискванията, посочени в чл. 1.9. неправомерно платените суми във връзка с проекта се възстановяват от бенефициента пропорционално спрямо периода, за който изискванията не са били изпълнени.
  2. Разходите за преместване са недопустими, съгласно чл. 66 ал. 1 от Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика, в т.ч. когато приносът от фондовете представлява държавна помощ в съответствие с член 14, параграф 16 от Регламент (ЕС) 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора.
  3. Бенефициентът се задължава да не продава, преотстъпва и/или дава под наем на трети лица дълготрайните материални и нематериални активи, придобити със средства по проекта за период от пет години от окончателното плащане. При неизпълнение на това задължение безвъзмездната финансова помощ за съответния актив се възстановява от бенефициента.
  4. Бенефициентът се задължава да спазва законодателството в областта на държавните/минималните помощи, като има предвид следното:

а) не е задължително помощта да бъде предоставена от самата държава, тя може да бъде предоставена от определена от държавата частна или публична посредническа организация;

б) помощта може да се изразява в спестяване на разходи и предоставяне на услуги на цени по-ниски от пазарните;

в) предвид букви а) и б), бенефициентът следва да предоставя услуги при равни пазарни условия без нарушаване правилата на конкуренцията.

1.14. Спазването на задължението на бенефициента по чл. 1.9. и 1.11. от настоящите Условия за изпълнение ще бъде проверявано от Междинното звено чрез извършване на проверки на място.

1.15. Бенефициентът осъществява текущо наблюдение и контрол на всички дейности, свързани с цялостното изпълнение на проекта и е отговорен че извършените от него преки и непреки разходи по проекта са съгласно приложимото законодателство.

1.16. Бенефициентът може ежемесечно да подава искания за плащане, съобразени с периода за верифициране на разходите от междинното звено по предходни искания за плащане и без ограничение на общата им стойност, отчитайки ограниченията по чл. 9.4. от Административния договор;

1.17. Бенефициентът не трябва да включва в договорите с изпълнителите изисквания за минимална стойност на разходите, които да бъдат отчитани към него;

**Член 2 – Прогнози. Задължение за предоставяне на информация и отчети**.

2.1. Бенефициентът е длъжен да представя на МЗ чрез ИСУН прогноза за предстоящи по проекта искания за плащане (Приложение 1 към настоящите Условия). Прогнозата съдържа исканите от Бенефициента суми по месеци за 24 месеца. Първата прогноза следва да се подаде до 1 месец след сключване на договора за предоставяне на БФП и след това - до 15 декември за всяка календарна година. Прогнозата трябва да съдържа вида плащане (авансово, междинно или окончателно) и разбивка по категория регион.

Прогнозата се актуализира и се прилага към всяко искане за междинно плащане.

2.2.Бенефициентът се задължава да предоставя на Междинното звено, Управляващия орган, Счетоводния орган, Одитния орган и други контролни органи цялата изисквана информация относно изпълнението на проекта в изрично определен срок.

Горепосочените органи имат право да изискват и друга допълнителна информация по всяко време. Информацията се предоставя в срока, определен от съответния орган.

2.3. В случаите когато Междинното звено извършва текуща или последваща проверка на място на изпълнението на проекта, Бенефициентът се задължава да предостави на Междинното звено цялата документация или информация, която би спомогнала за успешното провеждане на проверката, както и да му предостави правата за достъп, предвидени в чл. 13.4.от настоящите Условия за изпълнение.

2.4. Бенефициентът отчита изпълнението на проекта и извършените разходи, свързани с него, като подава технически и финансови отчети и искания за плащане, заедно с придружаващите ги отчетни документи, съгласно Ръководство за бенефициенти за изпълнение на проекти, финансирани по Приоритет 2 на ПНИИДИТ (<https://pniidit.egov.bg/wps/wcm/connect/pniidit.egov.bg27326/d599868e-ea2e-4e98-a0f0-bf099cb392c6/1.Rakovodstvo+za+benef.pdf?MOD=AJPERES&CVID=pcrvy75>) . Техническите отчети трябва да съдържат пълна информация за всички аспекти на изпълнението на проекта за съответния отчетен период и постигнатите резултати и индикатори. Финансовите отчети трябва да съдържат пълна информация за финансовото изпълнение на проекта за съответния отчетен период, с изключение на разходооправдателни и отчетни документи, относими към непреките разходи. Не могат да бъдат извършвани междинни/окончателни плащания преди верифициране на разходите, както и преди проведените процедури за възлагане на обществени поръчки/избор на изпълнител да бъдат проверени за съответствие със законодателството в областта на обществените поръчки и с договора за предоставяне на БФП. За целта Бенефициентът се задължава в срок до петнадесет работни дни след сключването на договор с избрания изпълнител да уведоми писмено Междинното звено за подписания договор и да представи документите от провеждането на обществената поръчка/избора на съответния изпълнител.

2.5. Бенефициентът се задължава да изготви окончателен технически и финансов отчет и искане за плащане до два месеца след изтичане на срока за изпълнение на проекта. В случай че бенефициент не направи това в едномесечен срок от изтичане на срока по предходното изречение, ОРЛ може да извърши служебно приключване на проекта въз основа на извършена от него проверка на място.

2.6. Пакетът с документи към междинните/окончателния отчети /технически, финансов, искане за плащане и всички придружаващи документи, удостоверяващи идвършените дейности, постигнати индикатори, платени разходи, /се подават чрез ИСУН. В случай че представените отчети са непълни или некоректно подадени, Междинното звено ще приложи разпоредбите на чл. 12.2 и 12.3 от настоящите Условия за изпълнение.

2.7. Бенефициентът отчита в междинните и окончателния технически отчети спазването на хоризонталните принципи при изпълнение на дейностите по проекта, съгласно чл. 9 от Регламент (ЕС) 2021/1060 на Европейския парламент и на Съвета от 24 юни 2021 година, както и това, че при изпълнение на проекта не са нарушени принципите на Конвенцията на ООН за правата на хората с увреждания и Хартата на основните права на ЕС

2.8. Бенефициентът отговоря за администриране на процеса на определяне на данък върху добавената стойност като допустим разход. При изготвяне на пакета документи за плащане, за документалната отчетност, както и за всички други свои задължения във връзка с получаване на средства от Програмата, Бенефициента е длъжен да прилага действащите нормативни актове към момента на изпълнение на проекта, за определянето на ДДС като „възстановим” и следователно недопустим разход или като „невъзстановим” и следователно допустим разход.

При подаване на искане за авансово плащане или първото искане за междинно плащане Бенефициентът декларира своя статут на регистрирано или нерегистрирано лице по ЗДДС, като за целта попълва декларация (Приложение 2 към настоящите Условия). Бенефициентът е съгласен компетентният орган по приходите да предоставя информация за него на Междинното звено, Управляващия орган, Счетоводния орган и/или Одитния орган на Програмата при поискване.

**Член 3 – Отговорност**

3.1. Междинното звено не носи отговорност за вреди, нанесени на служителите или имуществото на Бенефициента по време на изпълнение на проекта или като последица от него.

3.2. Бенефициентът поема цялата отговорност към трети лица, в това число и отговорност за вреди от всякакъв характер, понесени от тези лица по време на изпълнение на проекта или като последица от него. Междинното звено не носи отговорност, произтичаща от искове или жалби вследствие нарушение на нормативни изисквания от страна на Бенефициента, неговите служители или лица, подчинени на неговите служители, или в резултат на нарушение на правата на трето лице.

**Член 4 – Конфликт на интереси**, **свързаност, нередности**

4.1. Бенефициентът се задължава да не предприема действия, които могат да поставят собствените му интереси в конфликт с тези на Съюза по смисъла на чл. 61 от Регламент (ЕС) 2024/2509. Бенефициентът се задължава да взема подходящи мерки за предотвратяване на конфликт на интереси и за справяне със ситуации, които обективно могат да бъдат възприети като конфликт на интереси. В случай на възникнал такъв риск бенефициентът незабавно уведомява Управляващия орган. При изпълнение на Административния договор за предоставяне на безвъзмездна финансова помощ, бенефициентът няма право да сключва и изпълнява договори, ако по този начин е налице конфликт на интереси. При наличие на такъв риск бенефициентът предприема всички необходими мерки за избягване на конфликт на интереси, и уведомява незабавно Междинното звено относно обстоятелство, което предизвиква или може да предизвика подобен конфликт.

4.2. В срок до 10 работни дни от сключването на административния договор за предоставяне на БФП Бенефициентът представя на МЗ чрез ИСУН заповед или друг документ за определяне на екипа за организация и управление на Проекта, декларации за липса на конфликт на интереси по смисъла на чл. 61, параграф 3 от от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза (Приложение V към административния договор) и декларации за нередности (Приложение VI към административния договор) от всички членове на екипа за организация и управление на Проекта.

4.3. Бенефициентът се задължава да предприеме всички необходими мерки за избягване и предотвратяване на конфликт на интереси и/или свързаност и по смисъла на § 1. от Допълнителните разпоредби на Търговския закон, както и да уведоми незабавно Междинното звено относно обстоятелство, което предизвиква или може да предизвика подобен конфликт или свързаност. При изпълнение на административния договор за предоставяне на БФП бенефициентът няма право да сключва договори за обществени поръчки по реда на ЗОП и избор на изпълнител по реда на ЗУСЕФСУ с лица, с които е свързан по смисъла на § 1. от Допълнителните разпоредби на Търговския закон и/или са обект на конфликт на интереси.

4.4. Бенефициентът се задължава да прилага всички необходими мерки за превенция на нередности по смисъла на чл. 2, т. 31 и 33 от Регламент (ЕС) № 2021/1060 в срока за изпълнение на Проекта.

Бенефициентът (когато е приложимо) се задължава незабавно да подаде сигнал за наличието на нередности и измами или за съмнение за нередности и измами, когато е установил или има подозрение, че са били извършени такива. Начините за подаване на сигнали са посочени в Наредбата за администриране на нередности по Европейските фондове при споделено управление, приета с ПМС № 111/10.08.2023 г. и изрично посочени в Декларация за запознаване с определението за нередност и измама (Приложение VI към административния договор). Електронната поща за подаване на сигнал до ОРЛ е mz\_ci@egov.government.bg.

4.5. При подаден сигнал за нередност проверката по него се извършва по реда, определен с нормативния акт по чл. 69, ал. 6 от ЗУСЕФСУ. Понятието за нередност е дефинирано в чл. 2, пар. 31 от Регламент (ЕС) № 2021/1060 и бенефициентът е запознат с него, съгласно подписаната от същия Декларация за нередности ПРИЛОЖЕНИЕ VI от Условията за кандидатстване.

4.6. ОРЛ/МЗ администрира нередности съгласно разпоредбите на Наредбата за администриране на нередности по Европейските фондове при споделено управление , като не верифицира засегнатите в конкретния случай разходи и спира плащанията, свързани с тях, до изясняване на обстоятелствата, свързани с нередността, за което уведомява Бенефициента писмено чрез ИСУН. Разходите могат да бъдат включени в следващо искане за плащане, ако бъде установена липсата на нередност в конкретния случай.

**Член 5 – Поверителност**

5.1. При спазване на разпоредбата на чл. 13 от настоящите Условия за изпълнение, Междинното звено, Управляващият орган, Счетоводния орган, Одитния орган и Бенефициентът се задължават да запазят поверителността на всички предоставени документи, информация или други материали, за периода по чл. 13.5. и 13.6. Европейската комисия, Европейската прокуратура и Европейската сметна палата имат право на достъп до всички документи, предоставени на лицата, посочени по-горе, като спазва същите изисквания за поверителност.

5.2. При реализиране на своите правомощия Междинното звено, Управляващият орган, Счетоводният орган, Одитния орган, Бенефициентът, Европейската комисия, Европейската пракуратура и Европейската сметна палата спазват изискванията за неприкосновеността на личните данни за физическите лица за изпълнение на съответните им задължения съгласно Регламент (ЕС) 1060/2021, по-специално за целите на мониторинга, докладването, комуникацията, публикациите, оценката, финансовото управление, проверките и одитите и, когато е приложимо, за определяне на допустимостта на участниците. Личните данни се обработват в съответствие с Регламент (ЕС) 2016/679 или Регламент (ЕС) 2018/1725 на Европейския парламент и на Съвета (40), който от двата е приложим.

**Член 6 – Комуникация и видимост**

6.1. Бенефициентът се задължава да уведомява обществеността за целта на изпълнявания от него проект и за подкрепата на проекта от Европейския фонд за регионално развитие чрез програма „Научни изследвания, иновации и дигитализация за интелигентна трансформация“ 2021-2027. Предприетите за тази цел мерки трябва да са в съответствие с приложимите правила за информация и комуникация, предвидени в Приложение IX от Регламент (ЕС) 2021/1060.

6.2. При всички мерки за информация и комуникация, предприемани от бенефициента, се предоставя информация за подкрепата, при спазване на условията и изискванията, описани в Единния наръчник на бенефициента за прилагане на правилата за видимост, прозрачност и комуникация 2021-2027 г. – Приложение №1 към Националната комуникационна стратегия 2021-2027 г. който може да бъде намерен на интернет страницата на ПНИИДИТ на адрес https://pniidit.egov.bg/wps/portal/program-niidit/for.beneficiaries/visibility-and-transparency-requirements/beneficiary.handbook

6.3. Бенефициентът включва информацията по чл. 6.2. във всеки документ, свързан с изпълнението на проекта, който е насочен към обществеността или към лицата, имащи отношение към изпълнението на проекта, включително в сертификати за участие и други сертификати, при всякакви контакти със средствата за осведомяване, във всички обяви или публикации, свързани с проекта, както и на конференции и семинари.

Всеки документ на Бенефициента в горните случаи трябва да съдържа следното изявление:

*“Този документ е създаден с финансовата подкрепа на програма „Научни изследвания, иновации и дигитализация за интелигентна трансформация“ 2021-2027, съфинансирана от Европейския съюз чрез Европейския фонд за регионално развитие. Цялата отговорност за съдържанието на документа се носи от (………………….[[2]](#footnote-3) ) и при никакви обстоятелства не може да се приема, че този документ отразява официалното становище на Европейския съюз и Управляващия орган.”*

6.4. По време на изпълнение на проекта Бенефициентът информира обществеността за получената подкрепа, като включва на уебсайта на бенефициента — когато такъв съществува — кратко описание на операцията, пропорционално на равнището на подкрепа, включително на нейните цели и резултатите от нея, и откроява финансовата подкрепа от Европейския съюз.

6.5. По време на изпълнението и след приключване на проекта Бенефициентът следва да прилага подходящи мерки за публичност и информираност съгласно правилата на Приложение IX от Регламент (ЕС) 2021/1060 и Единния наръчник на бенефициента за прилагане на правилата за видимост, прозрачност и комуникация 2021-2027 г. – Приложение №1 към Националната комуникационна стратегия 2021-2027 г. Не по-късно от три месеца след приключването на проекта бенефициентът следва да постави постоянна табела или билборд (които заместват плаката) с големи размери на видимо за обществеността място.

6.6. Бенефициентът се съгласява Управляващият орган, националните одитиращи органи, Европейската комисия, Европейската служба за борба с измамите, Европейската сметна палата и външните одитори да публикуват неговото наименование и адрес, предназначението на отпуснатата безвъзмездна финансова помощ, максималния размер на помощта и съотношението на финансиране на допустимите разходи по проекта.

6.7. Финансова подкрепа със средства от ЕФСУ може да бъде отменена изцяло или частично при неспазването на правилата за видимост, прозрачност и комуникация

**Член 7 – Право на собственост/ползване на резултатите и закупените активи**

7.1.Правото на собственост, включително правата на интелектуална и индустриална собственост върху резултатите от проекта, докладите, отчетите и други документи, свързани с него, възникват и принадлежат на Бенефициента.

7.2. Независимо от разпоредбите на чл. 7.1.от настоящите Условия за изпълнение и при спазване на разпоредбата на чл. 5, Бенефициентът предоставя на Междинното звено, Управляващия орган, Счетоводния орган, Одитния орган, други национални контролни органи, Европейската комисия, Европейската прокуратура, Европейската служба за борба с измамите и Европейската сметна палата правото да ползват свободно и съобразно обхвата на проверката всички документи, свързани с проекта, независимо от формата им, при условие, че с това не се нарушават съществуващи права на интелектуална и индустриална собственост.

**Член 8 – Изменение на Договора за предоставяне на БФП**

8.1. Изменения в договора за предоставяне на БФП, включително в одобрения с него проект се извършват по инициатива на ОРЛ или по искане на бенефициента при условията на чл. 47 от ЗУСЕФСУ.

8.2. Изменения и/или допълнения на проекта по чл. 8.1 по искане на бенефициента се извършват след подаване на искане за изменение (Приложение 3 към настоящите Условия) до МЗ чрез ИСУН Искането се подписва от законния представител на бенефициента или оправомощено от него лице. Бенефициентът следва да представи ясно описание на предлаганите промени, обосновка за необходимостта от извършването им и очакваните ефекти от тях, както и да приложи доказателства обосноваващи исканото изменение. Бенефициентът извършва и необходимите промени в проекта в ИСУН.

8.3. Изменение на Договор/проект с подписване на допълнително споразумение между ОРЛ и Бенефициента е налице в следните случаи:

а) промяна на ръководителя на проекта. Бенефициентът подава към искането за изменение автобиография (по образец към Условията за кандидатстване) на предлаганото лице, в която е описан професионалният му опит. Предлаганият нов ръководител на проекта трябва да отговаря на минималните изисквания, определени в Условията за кандидатстване по процедурата. МЗ изпраща уведомление за одобряването му. Одобреният нов ръководител на проекта представя чрез ИСУН декларация за липса на конфликт на интереси и за запознаване с определението за нередност и измама в срок до 10 работни дни от получаване на уведомлението за полученото одобрение.

б) промяна на първоначалните стойности на конкретните разходи, посочени в т. 5 „Бюджет“ на проектното предложение, когато се извършва преразпределение на средствата, водещо до увеличаване или намаляване с повече от 15% на договорените в бюджета стойности по типове разходи, както и разделянето, окрупняването и отпадането на конкретни разходи (видове разходи);

в) промяна на срока на проекта;

г) промяна, водеща до увеличаване/намаляване на първоначално договорения размер на безвъзмездната финансова помощ. Увеличаване на общата стойност на проекта е допустимо само при наличието на свободен финансов ресурс по съответната процедура. Увеличаване/намаляване на БФП по проекта следва да е обвързано с увеличаване/намаляване на целевите стойности на индикаторите.

8.4 ОРЛ се произнася по искането за изменение в срок до 20 работни дни от датата на получаването му. В случаите, когато за одобряването на промяната е необходимо представянето на документ от друг орган или организация, срокът за произнасяне на МЗ спира да тече до представянето му. МЗ уведомява чрез ИСУН бенефициента относно одобряването/неодобряването на исканите промени в същия срок, като при неодобряването им следва да бъдат изложени мотиви.

8.5. При установени нередовности, непълноти и/или несъответствия в искането за изменение МЗ може да поиска тяхното отстраняване или допълнителни документи/разяснения, като посочи срок за отстраняването/представянето им. В тези случаи срокът за одобрение спира да тече до датата на получаване на изисканата информация/документи или коригираното искане.

8.6 Бенефициентът няма право да приложи горепосочените изменения преди да бъдат одобрени от Междинното звено и да бъде сключено допълнително споразумение за тях.

8.7. В случай че бенефициентът не изпрати исканите документи/разяснения или коригирано искане в указания срок или същите са непълни и/или не съответстват на искането, МЗ може да отхвърли искането.

8.8. Допълнително споразумение не се сключва, но изменението влиза в сила след получаване на писмено съгласие от ОРЛ по реда на чл. 8.4. при промяна на следните обстоятелства:

1. отстраняване на технически грешки в проекта с изключение на промяна на индикатори;
2. уеднаквяване на текстове в договора и/или приложенията към него;
3. промяна в плана за изпълнение на дейностите по проекта, без да се изменя общият срок за изпълнение на проекта;
4. промяна в бюджета договора, свързана с прехвърляне на средства в рамките на един „тип разходи“ или прехвърляне на средства от един „тип разходи“ в друг, като отклонението е под 15 % от първоначално договорения размер, в случаите когато посоченото е в съответствие с условията за кандидатстване.

8.9. В случаите по чл. 8.8. МЗ може да не приеме направеното изменение или да даде допълнителни указания на бенефициента когато:

а) изменението по вид не е сред изброените в чл. 8.8.;

б) се нарушават условията на чл. 8.11. от настоящите Условия за изпълнение;

в) не е добре обоснована необходимостта от извършването му.

8.10. Допълнително споразумение не се сключва, но бенефициентът е длъжен да уведоми МЗ при промяна на следните обстоятелства, в срок от 5 работни дни от настъпването им:

1. промяна в наименованието на Бенефициента;
2. промяна на екипа за организация и управление на проекта;
3. промяна на законния/ите представляващ/и;
4. промяна в седалището и адреса на управление;

д. промяна на банкова сметка;

8.11. Недопустими са следните изменения:

а) Промени в бюджета на проекта, водещи до превишаване на средствата по „тип разходи“, за които има определен размер в нормативен акт, в акт на правото на Eвропейския съюз или в съответните условия за кандидатстване ;

б) Промени, които поставят под въпрос постигането на основната цел, планираните резултати и изпълнението на индикаторите на проекта и имат за цел или резултат внасяне на изменения в проекта, които биха поставили под въпрос решението за отпускане на безвъзмездната финансова помощ;

в) Промени, които биха довели до несъответствие на проекта със съответните правила за държавна помощ.

г) Промени, които биха представлявали нарушение на принципите по чл. 29, ал. 1 от ЗУСЕФСУ, конкурентните условия, заложени в условията за кандидатстване и приложимата нормативна уредба към съответната процедура за предоставяне на безвъзмездна финансова помощ;

**Член 9 – Прехвърляне на права и задължения по Договора за предоставяне на БФП**

9.1. Правата и задълженията по Договора за предоставяне на безвъзмездна финансова помощ не могат да бъдат прехвърляни или възлагани на трето лице без предварително писмено одобрение от ОРЛ.

**Член 10 – Удължаване, спиране на изпълнението и прекратяване на Договора за предоставяне на БФП**

10.1. Бенефициентът е длъжен да уведоми незабавно Междинното звено за възникването на обстоятелства, които могат да възпрепятстват или забавят изпълнението на проекта или които могат да доведaт до неговото прекратяване.

10.2. Бенефициентът може да поиска да се спре временно изпълнението на проекта изцяло или отчасти, ако възникнат извънредни обстоятелства, които правят продължаването му твърде трудно или рисковано, при условие, че срокът не излиза извън рамките на срока за изпълнение на съответната процедура по програмата и е в съответствие с предвиденото в чл. 8 от настоящите Условия за изпълнение. Бенефициентът следва да изпрати искане и обосновка за спиране на изпълнението на проекта до Междинното звено като приложи цялата необходима информация. Срокът за изпълнение на проекта се удължава с толкова време, колкото е изгубено при временното спиране на изпълнението, необходимо за адаптиране на проекта спрямо новите условия за изпълнение.

10.3. Административният договор може да бъде едностранно прекратен, когато не е възможно да бъде приведен в съответствие с промяната по чл. 8, както и при несъгласие на другата страна с нея.

10.4. Финансирането с безвъзмездна финансова помощ се прекратява едностранно от овластеното от Ръководителя на управляващия орган лице, когато бенефициентът не сключи договор с изпълнител до 12 месеца от изтичането на срока, предвиден за неговото сключване. За целите на настоящите Условия за изпълнение този срок се изчислява като към планираната дата на обявяване на обществената поръчка, посочена в Проектното предложение се прибавят 8 месеца. Случаите, при които този срок спира да тече, са определени в чл. 4, ал. 2 от Постановление № 23 на МС от 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 - 2027 г.

10.5. ОРЛ може едностранно да прекрати изпълнението на проекта и за да предотврати или отстрани тежки последици за обществения интерес.

**Член 11 – Допустими разходи**

11.1. Без да противоречи на разпоредбите и правилата, описани в Регламент (ЕС) 2021/1060, Закона за управление на средствата от европейските фондове при споделено управление, съответната подзаконова нормативна уредба, уреждаща национални правила за допустимост на разходите за средствата от Европейските фондове за споделено управление, приложимото право на Европейския съюз и българското законодателство и, за да бъдат признати за допустими по проекта, разходите трябва да отговарят и на изискванията, предвидени в съответните Условия за кандидатстване.

**Член 12 – Плащания и лихви върху просрочени плащания.**

12.1. За всички отчети и пакети от документи, представени в съответствие с чл. 2 от настоящите Условия за изпълнение, представляващи основание за плащане, Междинното звено се произнася при спазване условията на чл. 74 от Регламент (ЕС) 2021/1060, ЗУСЕФСУ, приложимите нормативни актове към момента на изпълнение на Договора за предоставянe на БФП и съответните Условия за кандидатстване.

12.2. Междинното звено извършва плащанията в съответствие с предвиденото в Административния договор за предоставяне на БФП.

При неизпълнение на част от предвидените дейности по проекта Междинното звено може да не признае изцяло или частично извършените от Бенефициента разходи.

Междинното звено извършва междинни и окончателни плащания към бенефициентите след верифициране на разходите, включени в съответните пакети с документи с цел потвърждаване на допустимостта им и при наличие на физически и финансов напредък на проекта.. Междинното звено извършва плащането в 80-дневен срок от постъпване на искането за плащане на бенефициента.

Размерът на окончателното плащане се изчислява като от общо верифицираните допустими разходи, финансирани по проекта се приспаднат извършените авансови и междинни плащания.

12.3. Междинното звено може да изисква допълнително представяне на документи във връзка с искания за междинни и окончателни плащания, както и на разяснения от бенефициента, съгласно чл.63 и чл.64 от ЗУСЕФСУ.

12.4. Сроковете за извършване на плащанията, предвидени в договора за предоставяне на БФП, изтичат в деня на нареждането на сумата от банковата сметка на Междинното звено по банковата сметка на Бенефициента.

12.5. Междинното звено извършва плащанията в лева. Сумите, изплащани от Междинното звено, се превеждат по банковата сметка на Бенефициента, посочена в искането за плащане и финансово-идентификационната форма, съгласно образец на Междинното звено.

12.6. Всички лихви по банковата сметка на Бенефициента във връзка с получено авансово плащане или евентуални приходи и/или други печалби, генерирани по време на изпълнението на проекта, се описват в окончателния отчет и се приспадат от окончателното плащане до размера на дължимата сума или се възстановяват на Междинното звено, в случаите, когато ги надхвърлят.

**Член 13 – Счетоводни отчети, административни проверки и проверки на място**

13.1. Бенефициентът трябва да води точна и редовна документация и счетоводни отчети, отразяващи изпълнението на проекта, използвайки подходяща система за документация и счетоводно отчитане. Разходите и плащанията следва да са отразени в счетоводната документация на бенефициента чрез отделни счетоводни аналитични сметки или в отделна счетоводна система.

13.2. Счетоводните отчети, разходите и плащанията, свързани с проекта, трябва да подлежат на ясно идентифициране и проверка.

13.3. Бенефициентът трябва да гарантира, че данните, посочени в отчетите, предвидени в чл. 2 от настоящите Условия за изпълнение, отговарят на тези в счетоводната система и документация и са налични до изтичане на сроковете за съхранение на документацията, съгласно чл. 13.5. и чл. 13.6. от настоящите Условия за изпълнение.

13.4. Бенефициентът и неговите партньори са длъжни да допускат представители на Междинното звено, Управляващия орган, Счетоводния орган, Одитния орган, Европейската комисия, Европейската прокуратура, Европейската служба за борба с измамите, Европейската сметна палата, Агенцията за държавна финансова инспекция, Сметна палата, Националната агенция за приходите и други национални и европейски контролни органи да проверяват, посредством проучване на документацията им или чрез проверки на място (включително и внезапни), изпълнението на проекта, и да проведат пълен одит, при необходимост, въз основа на разходооправдателните и платежните документи, приложени към счетоводните отчети, счетоводната документация и други документи, свързани с финансирането на проекта. Тези проверки могат да се провеждат до изтичане на сроковете по чл. 13.5. и чл. 13.6.

13.5. Документите, свързани с изпълнението на проекта, се съхраняват за петгодишен срок, считано от 31 декември на годината, в която е извършено последното плащане от Междинното звено към бенефициента в съответствие с чл. 82 на Регламент (ЕС) № 2021/1060.

13.6. Срокът по чл. 13.5. спира да тече в случай на съдебно производство или по искане на Европейската комисия.

**Член 14 – Възстановяване**

14.1. Бенефициентът се задължава да възстанови на Междинното звено предоставената с договора финансова подкрепа, когато е:

1. определена финансова корекция;

2. установена недължимо платена или надплатена, както и неправомерно получена или неправомерно усвоена сума.

В случаите по т. 1 Междинното звено определя сумата за възстановяване и отчита вземане по програмата въз основа на мотивирано Решение на Овластеното от Ръководителя на Управляващия орган лице.

В случаите по т. 2 Междинното звено определя сумата за възстановяване и отчита вземане по програмата въз основа на отказ за верификация на разходите, включени в искане за плащане, за които не е потвърдена допустимост или въз основа на акт, издаден по реда на чл. 166, ал. 2 от Данъчно-осигурителния процесуален кодекс, в случаите на вземания по авансови плащания.

14.2. Междинното звено информира бенефициента за сумата за възстановяване в случаите по чл. 14.1. Междинното звено определя реда, по който бенефициентът го уведомява за извършеното доброволно възстановяване на средствата.

14.3. Бенефициентът възстановява задълженията в 14-дневен срок:

1. от датата, на която е информиран чрез ИСУН за издаване на Решение на ОРЛ за налагане на финансова корекция или отказ за верификация на разходи;

2. от датата на влизането в сила на акта, издаден по реда на чл. 166, ал. 2 от Данъчно-осигурителния процесуален кодекс.

При възстановяване на задължението преди крайния срок не се дължи лихва за просрочие.

14.4. Междинното звено извършва прихващане от последващо плащане по проекта, дължимо след верифициране на разходи по проекта, когато дължимите средства не са възстановени в срока по чл. 14.3. Установено вземане се прихваща с верифицирани и дължими към бенефициента разходи по проекта на основание чл. 64а и 75 от ЗУСЕФСУ.

14.5. Дължимите средства след изтичане на срока по чл. 14.3. се прихващат заедно с лихва за просрочие, начислена от датата, следваща датата на изтичане на срока, определен по чл. 14.3., до датата на възстановяване на средствата.

14.6. Вземанията по чл. 14.1., определени на бенефициенти – бюджетни организации, които не са възстановени по реда на чл. 14.3. до шест месеца от изтичане на срока за доброволно възстановяване, подлежат на възстановяване по реда на чл. 42 на Глава II Раздел IV, от Наредба № Н-5 от 29.12.2022 г. за определяне на правилата за извършване на плащания, за верификация и счетоводно отчитане на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по програмите, издадена от министъра на финансите, oбн., ДВ, бр. 2 от 6.01.2023 г.

**Член 15 – Приложим закон и уреждане на спорове**

15.1. По отношение на договора за предоставяне на БФП се прилага законодателството на Република България.

15.2. Страните са длъжни да положат всички усилия, за да постигнат уреждане на възникнали между тях спорове по взаимно съгласие.

Приложения:

1. Прогноза за предстоящи по проекта искания за плащане.
2. Декларация относно статута по Закона за данък върху добавената стойност.
3. Искане за изменение на административен договор.

1. Член 191 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза [↑](#footnote-ref-2)
2. *Посочва се наименованието на бенефициента* [↑](#footnote-ref-3)